និស្សិត​ និង​ប៉ូលិស​ប៉ះទង្គិច​នៅ​ភាគ​កណ្តាល​មីយ៉ាន់ម៉ា
លោក Thiha Win Tin ​មេដឹកនាំ​បាតុកម្ម​បាន​ប្រាប់វីអូអេ​ថា ​ប៉ូលិស​បាន​ចាប់​ខ្លួន​មនុស្ស​យ៉ាងហោច​ណាស់​​៣២​នាក់​។​​
ក្រុមបាតុករជានិស្សិត និងប៉ូលិសបានប៉ះទង្គិចគ្នានៅថ្ងៃអង្គារនេះនៅទីក្រុងមួយនៅភាគកណ្តាលនៃប្រទេសភូមា ដែលនៅទីនោះពួករដ្ឋអំណាច មានពេលវេលាជាងមួយសប្តាហ៍ទៀតដើម្បីរារាំងក្រុមសកម្មជនមិនឲ្យដើរក្បួនទៅកាន់ទីក្រុង Yangon ដើម្បីទាមទារឲ្យមានកំណែទម្រង់ខាងការសិក្សាអប់រំ។ ប៉ូលិសប្រឆាំងកុប្បកម្ម បានប្រើប្រាស់ដំបងឆក់ដើម្បីវាយតប់ក្រុមនិស្សិតដែលបានព្យាយាមក្នុងការរុលកាត់តាមជួរប៉ូលិស។ កាសែតវីដេអូពីកន្លែងកើតហេតុ បានបង្ហាញពីរថពាសដែករបស់ប៉ូលិស បានកំទេចកញ្ចក់ខាងមុខរបស់រថយន្តដែលត្រូវបានប្រើប្រាស់ដោយក្រុមនិស្សិត។ លោក Thiha Win Tin មេដឹកនាំបាតុកម្មបានប្រាប់វីអូអេថា ប៉ូលិសបានចាប់ខ្លួនមនុស្សយ៉ាងហោចណាស់៣២នាក់។ លោកនិយាយទៀតថា បាតុករជាច្រើន បានរងរបួសនៅក្នុងការប៉ះទង្គិចគ្នានោះ។ លោកនិយាយថា «មនុស្សជាច្រើនបានរងរបួស។ ហើយនិស្សិតខ្លះបានហូរឈាមនៅក្បាលរបស់ខ្លួន។ ប៉ូលិសបានវាយក្បាលក្រុមនិស្សិត។ ក្រុមនិស្សិត បានប្រើប្រាស់ដំបងនិងដុំឥដ្ឋ »។ ការប៉ះទង្គិចបានកើតមានឡើងប៉ុន្មានម៉ោង បន្ទាប់ពីក្រុមមេដឹកនាំនិស្សិត បានប្រាប់វីអូអេថា រដ្ឋាភិបាលបានយល់ព្រមអនុញ្ញាតឲ្យក្រុមសកម្មជនបន្តការដើរក្បួនប្រឆាំងតវ៉ារបស់ខ្លួនទៅកាន់ទីក្រុង Yangon ដែលជាទីក្រុងដ៏សំខាន់មួយរបស់ភូមា។ គេមិនទាន់ដឹងច្បាស់នៅឡើយថាតើផ្នែកអ្វីនៃកិច្ចព្រមព្រៀងដែលមិនមានភាពចុះសម្រុងគ្នានោះ។ ក៏ប៉ុន្តែ លោក Thiha Win Tin បាននិយាយបន្តទៀតថា កិច្ចព្រមព្រៀងនោះ លែងមានប្រសិទ្ធភាពទៀតហើយ។លោកបាននិយាយថា កិច្ចព្រមព្រៀងនោះបានចប់ហើយ។ពួកគេមិនបានព្រមព្រៀងអ្វីទៀតទេ៕